কাঠবিড়ালী (চলচ্চিত্র)

কাঠবিড়ালী ২০১৯ সালে মুক্তিপ্রাপ্ত বাংলাদেশী প্রণয়-অপরাধ-রোমাঞ্চধর্মী পূর্ণদৈর্ঘ্য চলচ্চিত্র। নিয়ামুল হাসান মুক্তার কাহিনির ভিত্তিতে চলচ্চিত্রটির চিত্রনাট্য লিখেছেন মুহাম্মদ তাসনিমুল হাসান তাজ। 'চিলেকোঠা ফিল্মস' এর প্রযোজনায় চলচ্চিত্রটি পরিচালনা করেছেন নিয়ামুল হাসান মুক্তা নিজেই। 'কাঠবিড়ালী'তে প্রেম, দাম্পত্য কলহ, একটি হত্যা ও হত্যার রহস্যভেদের গল্প চিত্রিত হয়েছে। কাঠবিড়ালী'র কেন্দ্রীয় চরিত্রে অভিনয় করেছেন অর্চিতা স্পর্শিয়া এবং চলচ্চিত্রে অভিষিক্ত আসাদুজ্জামান আবীর। পরিচালক হিসেবে এটা নিয়ামুল হাসান মুক্তা'র প্রথম চলচ্চিত্র। সম্পূর্ণ চলচ্চিত্রটি দুই বছর সময় নিয়ে পাবনার গজারমারায় চিত্রিত হয়েছে।
গজারমারা গ্রামের উন্মুক্ত মাঠে ২৭ ডিসেম্বর, ২০১৯ তারিখে চলচ্চিত্রটির উদ্বোধনী প্রদর্শনী হয়, একইদিন ক্ষুদ্র পরিষরে পাবনার 'লাভলী' প্রেক্ষাগৃহে মুক্তি দেয়া হয়। ১৭ জানুয়ারি, ২০২০ তারিখে জাজ মাল্টিমিডিয়ার পরিবেশনায় বাংলাদেশের ১৮টি প্রেক্ষাগৃহে চলচ্চিত্রটি পুনরায় মুক্তি দেয়া হয়। চলচ্চিত্রটি পরবর্তীতে বাংলাদেশের বাইরে ও অন্যান্য মাধ্যমে মুক্তি পায়। বৃহৎ পরিষরে মুক্তি পাওয়ার পর চলচ্চিত্রটি দর্শক ও সমালোচকদের প্রশংসা অর্জন করে। মুক্তির চারমাসের মধ্যে লগ্নিকৃত টাকা ফেরত পায়, ফলে কাঠবিড়ালী 'ব্যবসা সফল চলচ্চিত্র' হিসেবে বিবেচিত।
এই ছায়াছবির প্রধান দুইটি চরিত্র কলেজ পড়ুয়া কাজল ও হাসু'র ভূমিকায় রয়েছেন অর্চিতা স্পর্শিয়া ও আসাদুজ্জামান আবীর। প্বার্শ চরিত্র রূপদান করেছেন সাইদ জামান শাওন, শিল্পী সরকার অপু, একে আজাদ সেতু, শাহরিয়ার ফেরদৌস সজীব, হিন্দোল রায়, তানজিনা রহমান তাসনিম, ফকির সাহেব প্রমুখ অভিনয়ের জন্য শিল্পী ও কলাকুশলীরা কোন পারিশ্রমিক নেননি। চরিত্র অনুযায়ী অভিনয় শিল্পীদের ভূমিকা নিম্নরূপ-
আদিত্য মনির 'কাঠবিড়ালী'র চিত্র গ্রহণ করেছেন। সম্পাদনা করেছেন আশিকুর রহমান সুজন। রংবিন্যাস করেছেন রাশেদুজ্জামান সোহাগ ও লিয়ন রোজারিও। শব্দ গ্রহণ করেছেন রিপন নাথ। আদেল ইমাম অনুপ শিল্প নির্দেশনা দিয়েছেন। কে এম কনক এই চলচ্চিত্রের প্রধান সহকারী পরিচালকের কাজ করেছেন। কল্লোল কবির, কামরুল জিন্নাহ,ও ফ্রাঙ্ক উইলসন তালুকদার এই চলচ্চিত্রের সহকারী পরিচালকের কাজ করেছেন। লোগো ও পোস্টার তৈরী করেছেন লিটন কর।
নিয়ামুল মুক্তা এই চলচ্চিত্র নির্মাণের জন্য দুইটি শহরের ও একটি গ্রামীণ প্রেক্ষাপটের গল্প বাছাই করেছিলেন। গল্প তিনটির মধ্যে স্বল্প বাজেটের নির্মাণের উপযোগী গ্রামীণ গল্প নির্বাচন করা হয়। নিয়ামুল হাসান মুক্তার উপস্থাপিত গ্রামীণ কাহিনি অনুযায়ী মুহাম্মদ তাসনিমুল হাসান তাজ "কাঠবিড়ালী"র চিত্রনাট্য লিখেন। ২০১৬ সালের মধ্যবর্তী সময় চিত্রনাট্যের প্রধান দুই চরিত্র কাজল ও হাসুর জন্য অর্চিতা স্পর্শিয়া ও আসাদুজ্জামান আবীরকে অভিনয়ের জন্য মনোনীত করা হয়। স্পর্শিয়া ও আবীর, অভিনয়ের পাশাপাশি এই চলচ্চিত্রের সহকারী পরিচালকের কাজ করেছেন। ০২ মার্চ, ২০১৭ হতে চলচ্চিত্রটির চিত্র গ্রহণ শুরু হয়। সম্পূর্ণ চলচ্চিত্রটি পাবনা জেলার ভাঙ্গুড়া উপজেলার গজারমারা গ্রামে চিত্রায়িত হয়। দুই বছর সময় ধরে পাঁচ দফায় চিত্রগ্রহণ করা হয়। মার্চ, ২০১৯-এ ডাবিং এর কাজ সম্পন্ন হয়।
কাঠবিড়ালীতে তিনটি গান রয়েছে। তন্মধ্যে 'তোমারে দেখিবো আমি' গানটি কবি নয়ানচাঁদ ঘোষের 'চন্দ্রাবতী পালা' হতে নেয়া হয়েছে। অপর দুইটি গীতি লিখেছেন সেলিম আল দীন ও আল-আমিন হাসান নির্ঝর। ইউসুফ হাসান অর্কের সুরে এসব গানের সঙ্গীত পরিচালনা করেছেন ইমন চৌধুরী। গানগুলিতে কন্ঠ দিয়েছেন ইমন চৌধুরী, শফি মন্ডল, দিলশাদ নাহার কনা ও ফকির সাহেব
"কাঠবিড়ালী'র" সকল গান ছায়াচিত্রটির প্রযোজনা প্রতিষ্ঠান চিলেকোঠা ফিল্মস, পরিবেশক জাজ মাল্টিমিডিয়া, এম রেকর্ডস ও প্রথম আলো পত্রিকার আনুষ্ঠানিক ইউটিউব চ্যানেলে প্রকাশ করা হয়-
মার্চ, ২০১৯-এ চিলেকোঠা ফিল্মস মুক্তির আগ পর্যন্ত প্রতি শুক্রবার এই চলচ্চিত্রের ফেসবুক পাতায় প্রচারণা চালানোর ঘোষণা দেয়। পর্যায়ক্রমে চলচ্চিত্রটির লোগো ও কিছু ছবি প্রকাশ করা হয়। ১৭ অক্টোবর, ২০১৯-এ চিলেকোঠা ফিল্মস তাদের আনুষ্ঠানিক ইউটিউব চ্যানেলে এক মিনিট আঠারো সেকেন্ডের একটি 'টিজার' প্রকাশের মাধ্যমে চলচ্চিত্রটির আনুষ্ঠানিক প্রচারণা শুরু করে। ৯ ডিসেম্বর, ২০১৯-এ চলচ্চিত্রটি বাংলাদেশ চলচ্চিত্র সেন্সর বোর্ড হতে বিনা কর্তনে প্রদর্শনের ছাড়পত্র পায়। ট্রেইলার ও পোস্টার প্রকাশের পাশাপাশি পত্রপত্রিকা ও গণমাধ্যমে ছবির পরিচালক ও অভিনেতাগণ প্রচারণামূলক সাক্ষাৎকার দেন।
২৪ এপ্রিল, ২০২০ তারিখে হইচই-এ উন্মুক্ত করার মাধ্যমে প্রথম বারের মত কোন ভিডিও স্ট্রিমিং মাধ্যমে মুক্তি দেয়া হয়। ২০২১ সালের ১৮ মে, ঈদুল ফিতরের সপ্তাহে চলচ্চিত্রটি প্রথমবারের মত টেলিভিশন দর্শকদের জন্য চ্যানেল আইয়ের মাধ্যমে উন্মুক্ত করা হয়।
কাঠবিড়ালী মুক্তির পূর্বেই বাংলাদেশ চলচ্চিত্র সেন্সর বোর্ড-এর সদস্যদের প্রশংসা পায়। সেন্সর বোর্ডের সদস্য নিজামুল কবীর কাঠবিড়ালী সম্পর্কে "ভালো গল্প। ছবিটি দেখতে দর্শকের মোটেও বিরক্তি আসবে না। নির্মাণও চমৎকার। সময়োপযোগী ছবি।" মর্মে মন্তব্য করেন।
বৃহৎ পরিষরে মুক্তির পর কাঠবিড়ালী সমালোচক ও দর্শকদের ইতিবাচক অভ্যর্থনা পায়। সমালোচকরা সামগ্রিকভাবে কাঠবিড়ালী ছায়াছবির গল্প, অভিনয় শিল্পী নির্বাচন, অভিনয়, সঙ্গীতায়োজন, আবহ সঙ্গীতের ব্যবহার, গ্রামের অকৃত্রিম দৃশায়ন, পরিচালকের কাজের প্রশংসা করেছেন-
জানুয়ারি,২০২০-এ বৃহৎ কলেবরে"কাঠবিড়ালী" মুক্তি দেয়ার চারমাসের মধ্যে চলচ্চিত্রটিতে লগ্নিকৃত টাকা উঠে আসে। চলচ্চিত্রটি 'ব্যবসা সফল চলচ্চিত্র' হিসেবে বিবেচিত।